b'\n_START_ARTICLE_\nPergament\n_START_PARAGRAPH_\nPergament ili pergamena (lat. charta pergamena: pergamski papir, po anti\xc4\x8dkom gradu Pergamu) je pisa\xc4\x87a podloga napravljena od ko\xc5\xbee sitne stoke (obi\xc4\x8dno koze i ovce). U anti\xc4\x8dko doba pisalo se na \xc5\xbeivotinjskoj ko\xc5\xbei u mnogim civilizacijama (na primjer u drevnoj Mezopotamiji i Egiptu) ve\xc4\x87 u 2. tisu\xc4\x87lje\xc4\x87u pr.\xc2\xa0Kr., ali se vjeruje da je postupak za dobivanje pergamenta bio usavr\xc5\xa1en u Pergamu u doba helenisti\xc4\x8dkih vladara Atalida u 2.\xc2\xa0stolje\xc4\x87u\xc2\xa0pr.\xc2\xa0Kr., i to kao odgovor na egipatsku zabranu izvoza papirusa u taj grad. _NEWLINE_Postupak za izradbu pergamenta vrlo je jednostavan i nije se mijenjao stolje\xc4\x87ima: \xc5\xbeivotinjska se ko\xc5\xbea najprije 3 dana umakala u vapnenu vodu da se uklone ostatci mesa i masti. Potom se \xc4\x8distila od dlaka i razapinjala. O\xc4\x8di\xc5\xa1\xc4\x87ena i osu\xc5\xa1ena ko\xc5\xbea tada se gla\xc4\x8dala i rezala u \xc4\x8detvrtaste komade koji su se mogli savijati i tako su se dobivala dva ili \xc4\x8detiri lista na kojima se moglo pisati. Prednosti su pergamenta nad papirusom bile velike: pergament je bio \xc4\x8dvr\xc5\xa1\xc4\x87i i trajniji, napisani tekst mogao se brisati (zapravo ostrugati), pa pergament ponovno koristiti (lat. palimpsest), minijaturisti su mogli izra\xc4\x91ivati slike u bojama, a va\xc5\xbena posljedica uporabe toga materijala pojava je novog oblika knjige \xe2\x80\x93 kodeksa. Borba izme\xc4\x91u pergamenta i papirusa trajala je tijekom antike i u prvim stolje\xc4\x87ima srednjeg vijeka. U srednjom vijeku pergamentni kodeksi postali su uobi\xc4\x8dajeni oblik knjige, a tek potkraj toga razdoblja pojavio se nov materijal \xe2\x80\x93 papir, koji je bio jeftiniji i koji je, posebice pojavom tiskarske pre\xc5\xa1e, istisnuo iz uporabe pergament. Pergament se koristio i poslije, sve do dana\xc5\xa1njih dana, za uvezivanje knjiga, izradbu razli\xc4\x8ditih dokumenata, diploma i sli\xc4\x8dno.\n_START_SECTION_\nPovijest pergamenta\n_START_PARAGRAPH_\nOko 200. pr. Kr. jedan od faraona iz dinastije Ptolemejevi\xc4\x87a  zabranio je izvoz papirusa iz Egipta, kako bi sprije\xc4\x8dio razvoj knji\xc5\xbenica u drugim zemljama. Ovakva situacija primorala je korisnike papirusa da na\xc4\x91u alternativni materijal pogodan za pisanje odnosno preno\xc5\xa1enje poruka i pohranjivanje znanja. U gradu Pergamu, (u dana\xc5\xa1njoj Turskoj), proizveden je materijal pogodan za pisanje i dobio naziv pergament. Bio je trajniji i postojaniji na vlagu od papirusa. Sve do danas, smatra se jednim od najboljih materijala za pisanje perom i tintom. Upotreba pergamenta pro\xc5\xa1irila se uskoro po \xc4\x8ditavom Zapadu. Redovnici su bili glavni potro\xc5\xa1a\xc4\x8di pergamenta i imali su, na primjer, u samostanu u St. Gallenu radionice za izradu pergamenta. Kao materijal za obi\xc4\x8dnu upotrebu, pergament je bio neprikladan i vrlo skup, pa ga u kasnom srednjem vijeku sve vi\xc5\xa1e potiskuje papir.\n_START_SECTION_\nPergament u Hrvatskoj\n_START_PARAGRAPH_\nU Hrvatskoj su se na pergamentu pisale isprave i knjige tijekom srednjeg vijeka, a najvi\xc5\xa1e se proizvodio u samostanima. Popovi glagolja\xc5\xa1i pisali su knjige na pergamentu \xc4\x8dak do 18.\xc2\xa0stolje\xc4\x87a.\n_START_SECTION_\nIzrada\n_START_PARAGRAPH_\nPergament se izra\xc4\x91ivao preradom tankih ko\xc5\xbea naj\xc4\x8de\xc5\xa1\xc4\x87e mladih \xc5\xbeivotinja: koza, ovaca, teladi, magaraca pa i zmija. Proces izrade bio je vrlo jednostavan. S oguljenih \xc5\xbeivotinjskih ko\xc5\xbea odstranila se dlaka, zatim se ko\xc5\xbea tretirala vapnom. Depilirana ko\xc5\xbea napinjala se na drvene okvire i postupno su\xc5\xa1ila. Sljede\xc4\x87a faza bilo je bru\xc5\xa1enje pomo\xc4\x87u vulkanskog pijeska i gla\xc4\x8danje uz pomo\xc4\x87 kosti ili glatkim kamenom. \xc5\xa0to je pergament bio tanji to je bio cijenjeniji. Zadnja faza bila je natapanje ispeglane ko\xc5\xbee u ulju, i su\xc5\xa1enje ulja s ciljem da se postigne odgovaraju\xc4\x87a elasti\xc4\x8dnost.\n_START_SECTION_\nPergament danas\n_START_PARAGRAPH_\nPergament je i danas u upotrebi za razli\xc4\x8dite sve\xc4\x8dane prigode, kad je potrebno izraditi povelje, priznanja i sli\xc4\x8dno (Versajski ugovor, Povelja UN-a, Povelja grada Zagreba, Nobelova nagrada).'